Številka: 1103-234/2024/8

Datum: 6. 2. 2025

Ministrstvo za vzgojo in izobraževanje na podlagi petega odstavka 105. člena Zakona o organizaciji in financiranju vzgoje in izobraževanja (Uradni list RS, št. 16/07 – uradno prečiščeno besedilo, 36/08, 58/09, 64/09 – popr., 65/09 – popr., 20/11, 40/12 – ZUJF, 57/12 – ZPCP-2D, 47/15, 46/16, 49/16 – popr., 25/17 – ZVaj, 123/21, 172/21, 207/21, 105/22 – ZZNŠPP, 141/22, 158/22 – ZDoh-2AA in 71/23), Zakona o javnih financah (Uradni list RS, št.11/11 – uradno prečiščeno besedilo, 14/13 popr., 101/13 in 55/15-ZFisP, 96/15 – ZIPRS1617,13/18, 195/20 – odl. US, 18/23 – ZDU-1O in 76/23), Zakona o izvrševanju proračunov Republike Slovenije za leti 2025 in 2026 (Uradni list RS, št. 104/24**)**, Pravilnika o postopkih za izvrševanje proračuna Republike Slovenije (Uradni list RS, št. 50/07, 61/08, 99/09-ZIPRS1011, 3/13, 81/16, 11/22, 96/22, 105/22 – ZZNŠPP, 149/22, 106/23 in 88/24) ter 7. člena Pravilnika o izboru in sofinanciranju programov nadaljnjega izobraževanja in usposabljanja strokovnih delavcev v vzgoji in izobraževanju (Uradni list RS, št. 33/17, 190/20 in 23/23) objavlja

**Javni razpis za izbor in sofinanciranje programov profesionalnega usposabljanja za šolsko leto 2025/26**

1. **Predmet in namen javnega razpisa**

Predmet tega javnega razpisa je izbor programov profesionalnega usposabljanja, ki se objavijo v Katalogu programov nadaljnjega izobraževanja in usposabljanja za šolsko leto 2025/26 (v nadaljevanju: katalog), ter med njimi izbor tistih, ki se sofinancirajo iz sredstev proračuna Republike Slovenije.

Programi profesionalnega usposabljanja (v nadaljevanju: programi) so krajše oblike programov kariernega razvoja, ki so namenjene strokovnemu in disciplinarnemu razvoju posameznega strokovnega delavca oziroma strokovnega aktiva v vzgoji in izobraževanju.

1. **Pogoji za prijavo**

Pogoji za prijavo na ta javni razpis so:

1. da ima prijavitelj v aktu o ustanovitvi vpisano dejavnost izobraževanja,
2. da so prijavljeni programi usklajeni z zakonom, ki ureja organizacijo in financiranje vzgoje in izobraževanja, zlasti usklajeni s cilji vzgoje in izobraževanja v skladu s tem zakonom, ter s pravilnikom, ki ureja izbor in sofinanciranje programov,
3. da so prijavljeni programi pripravljeni v skladu z določili tega javnega razpisa in vsebujejo obvezne podatke in dokumentacijo iz 5. točke tega javnega razpisa,
4. da je vsebina programov usklajena s cilji in ciljno skupino programa,
5. da so prijavljeni programi namenjeni strokovnim delavcem v vzgoji in izobraževanju ter omogočajo njihov strokovni in disciplinarni razvoj,
6. da prijavljeni programi trajajo najmanj 8 ur,
7. da je prijavitelj, na podlagi Javnega razpisa za izbor in sofinanciranje programov profesionalnega usposabljanja za šolsko leto 2023/24 na ministrstvo, pristojno za vzgojo in izobraževanje, poslal dokumentacijo o izvedenih programih oziroma izpolnil vse pogodbene obveznosti[[1]](#footnote-1), ali v šolskem letu 2023/24 ni bil izvajalec programov profesionalnega usposabljanja
8. vsebina programa se razlikuje od ostalih predlaganih programov prijavitelja.
9. **Teme za prijavo predlogov programov**

Prijavitelj je dolžan predlog programa uvrstiti v eno izmed splošnih ali prednostnih tem iz drugega in tretjega odstavka te točke javnega razpisa. Prijavljeni predlogi programov se ob izpolnjevanju Kriterijev za izbor in sofinanciranje programov profesionalnega usposabljanja za šolsko leto 2025/26 (v nadaljevanju: kriteriji) objavijo v katalogu. Programi, ki so **uvrščeni v prednostne teme, so lahko sofinancirani.**

Prijavitelji lahko predloge programov za objavo v katalogu, **ki ne vključuje sofinanciranja,** uvrstijo v naslednje splošne teme:

1. predšolska vzgoja,
2. osnovna šola,
3. glasbeno šolstvo,
4. vzgoja in izobraževanje otrok in mladostnikov s posebnimi potrebami,
5. srednje splošno izobraževanje,
6. srednje poklicno in strokovno izobraževanje,
7. višje strokovno izobraževanje,
8. izobraževanje odraslih.

Prijavitelji lahko predloge programov za objavo v katalogu, **ki vključuje sofinanciranje,** uvrstijo v naslednje prednostne teme:

1. poučevanje, učenje in vrednotenje dosežkov v učnem in študijskem procesu s poudarkom na sodobni učni tehnologiji in inovativnih pristopih poučevanja in učenja,
2. trajnostni razvoj in aktivno državljanstvo,
3. nadarjeni v vzgojno-izobraževalnem procesu ter vzgoja in izobraževanje otrok s posebnimi potrebami (senzibilizacija in usposabljanje za uporabo novih pedagoških metod in pristopov),
4. izvajanje vseživljenjske karierne orientacije s poudarkom na zagotavljanju enakih možnosti ranljivih skupin,
5. socialno čustvene kompetence in dobrobit v vzgoji in izobraževanju ter opolnomočenje strokovnih delavcev za soočanje s temami duševnega zdravja in odvisnosti,
6. svetovalno delo v vzgojno izobraževalnem in študijskem procesu,
7. razvoj sporazumevalne zmožnosti v slovenskem jeziku, dvojezičnosti/večjezičnosti in medijske pismenosti.

V skladu z drugim odstavkom 8. člena Pravilnika o izboru in sofinanciranju programov nadaljnjega izobraževanja in usposabljanja strokovnih delavcev v vzgoji in izobraževanju (Uradni list RS, št. 33/17, 190/20 in 23/23; v nadaljevanju: pravilnik) je prednostne teme določil Strokovni svet Republike Slovenije za splošno izobraževanje na svoji 240. seji, dne 19. 12. 2024.

Ustreznost uvrstitve predloga programa v temo na osnovi kriterijev preveri komisija za izvedbo postopka javnega razpisa za izbor in sofinanciranje programov profesionalnega usposabljanja za šolsko leto 2025/26 (v nadaljevanju: razpisna komisija). Razpisna komisija lahko program uvrsti v drugo temo, kot ga je uvrstil prijavitelj.

1. **Okvirna višina sredstev**

Sredstva, namenjena sofinanciranju programov profesionalnega usposabljanja za šolsko leto 2025/26, v ocenjeni višini 350.000,00 EUR, so predvidena v proračunih Republike Slovenije za leti 2025 in 2026 (20.000,00 EUR za leto 2025 in 330.000,00 EUR za leto 2026), na ukrepu 3311-11-0025 (Podporne aktivnosti), na proračunski postavki 231815 (Izobraževanje učiteljev), na kontu 4133 (Tekoči transferi v javne zavode), 4120 (Tekoči transferi nepridobitnim organizacijam in ustanovam), 4021 (Posebni material in storitve) in kontu 4135 (Tekoča plačila drugim izvajalcem javnih služb, ki niso posredni proračunski uporabniki). Skrbnik proračunske postavke je dr. Miha Lovšin.

1. **Obvezna oblika in vsebina prijave**

Prijava se izvede z vnosom podatkov v aplikacijo »Katis – Katalog programov nadaljnjega izobraževanja in usposabljanja strokovnih delavcev vzgoji in izobraževanju« (v nadaljevanju: Katis) in s posredovanjem izpisov iz aplikacije Katis v tiskani obliki. Prijavitelj, ki nima dostopa do aplikacije Katis lahko **najmanj en delovni dan pred zaključkom razpisa** za dostop zaprosi preko e-naslova [katis.mvi@gov.si](mailto:katis.mvi@gov.si). Vnos v Katis in izpis podatkov iz njega je možen od objave do izteka roka za prijavo na ta javni razpis.

Obvezni podatki za vnos so:

* urejeni podatki v meniju Matični podatki zavoda,
* izpolnjeni in **pravopisno** pravilno urejeni podatki v meniju Katalog programov v zavihkih:
  + program,
  + vsebine, moduli,
  + metode dela, predavatelji,
  + izpeljave,
  + cena in
  + predstavitev.

Besedilo v zavihkih program, vsebine, moduli, metode dela, predavatelji in izpeljave naj bo jasno strukturirano, razumljivo, pravopisno pravilno in slogovno ustrezno. V primeru izbora programa bo besedilo v enaki obliki javno objavljeno v Katis kot informacija za potencialne udeležence.

Prijavo na ta javni razpis prijavitelj pošlje v tiskani obliki na obrazcih, ki jih natisne iz aplikacije Katis:

* podatki o prijavitelju, ki naj vsebujejo e-naslov in mobilno številko na katerega bo izvajalec lahko obveščen o izidu javnega razpisa,
* predstavitev programa (za vsak prijavljeni program posebej),
* pregled programa (za vsak prijavljeni program posebej),
* seznam prijavljenih programov.

V kolikor prijavitelj na razpis prijavlja program, ki je delno sofinanciran iz drugih virov, mora v okviru prijave priložiti tudi **ustrezna dokazila** (npr. pogodba, potrdilo, ipd).

Vsi obrazci morajo biti potrjeni z žigom (ali pripisom, da prijavitelj posluje brez žiga) in podpisani s strani odgovorne osebe prijavitelja.

Oddaja prijave pomeni, da prijavitelj jamči, da so podatki v tiskani in elektronski obliki identični, da se prijavitelj strinja s pogoji tega javnega razpisa in merili za izbor in sofinanciranje programov ter da prijava ne vsebuje lažnih ali zavajajočih podatkov.

1. **Rok za oddajo prijave ter način predložitve**

Rok za oddajo prijave je ***najkasneje do 20. 3. 2025***. Prijave z zahtevano vsebino morajo v **zaprti ovojnici**, opremljene z vidno oznako **"Ne odpiraj - prijava na javni razpis za izbor in sofinanciranje programov profesionalnega usposabljanja za šolsko leto 2025/26"**, ki je del razpisne dokumentacije, prispeti na naslov: Ministrstvo za vzgojo in izobraževanje, Masarykova cesta 16, 1000 Ljubljana ter nazivom in polnim naslovom prijavitelja, oziroma tako, kot je navedeno 8. točki Razpisne dokumentacije.

Prijava se šteje za pravočasno, če najkasneje **do 20. 3. 2025** prispe v vložišče Ministrstva za vzgojo in izobraževanje, Masarykova cesta 16, 1000 Ljubljana ali je oddana priporočeno po pošti na zadnji dan roka za oddajo prijave.

**Nepravočasno prispelih in nepravilno označenih ovojnic razpisna komisija ne bo obravnavala in bodo s sklepom zavržene.**

1. **Odpiranje prijav**

Prijave bo odpirala razpisna komisija. Pričakuje se večje število prijav, zato bo predvidoma v roku 8 dni po zaključku razpisa v prostorih ministrstva nejavno odpiranje prijav. Pri odpiranju prijav bo razpisna komisija ugotavljala pravilnost in pravočasnost predložitve ovojnic, kot je določeno v 6. točki tega javnega razpisa, ter njihovo popolnost. Prijava je formalno popolna, če so predloženi vsi dokumenti, kot je določeno v 5. točki tega javnega razpisa. Razpisna komisija bo v roku 8 dni od odpiranja prijav pisno pozvala k dopolnitvi tiste prijavitelje, katerih prijave ne bodo formalno popolne. Rok za dopolnitev ne sme biti daljši od 15. dni. V fazi preverjanja formalne popolnosti prijav se lahko opravi tudi preverjanje izpolnjevanja določenih razpisnih pogojev, če to pripomore k ekonomičnosti izvedbe postopka.

1. **Merila za izbor programov za objavo v katalogu**

Popolne prijave bo ocenila razpisna komisija v skladu z določili tega javnega razpisa in kriteriji, ki so del razpisne dokumentacije in pripravila predlog programov za izbor in sofinanciranje.

Za šolsko leto 2025/26 bodo izmed prijavljenih s sklepom izbrani programi, ki izpolnjujejo pogoje iz 2. točke tega javnega razpisa in bodo **v skladu s kriteriji** dosegli **najmanj 17 točk**.

Ne glede na določila prejšnjega odstavka se v nabor objavljenih programov ne uvrstijo programi tistih prijaviteljev, ki so bili izvajalci programov na podlagi Javnega razpisa za izbor in sofinanciranje programov profesionalnega usposabljanja za šolsko leto 2023/24 in na ministrstvo pristojno za vzgojo in izobraževanje niso poslali ustrezne dokumentacije o izvedenih programih ali niso izpolnili vseh obveznosti po pogodbi o izvajanju programov profesionalnega usposabljanja oziroma pogodbi o izvajanju in sofinanciranju programov profesionalnega usposabljanja, sklenjeni na podlagi omenjenega razpisa. Informacije o izpolnjevanju obveznosti v šolskem letu 2023/24 lahko prijavitelji dobijo na e-naslovu: [katis.mvi@gov.si](mailto:katis.mvi@gov.si) ali na telefonski številki 01 4005 233 oziroma 01 4005 373.

S sklepom izbrani programi bodo objavljeni v katalogu. Programi, ki ne bodo izbrani, bodo s sklepom zavrnjeni.

1. **Merila za sofinanciranje izbranih programov**

Za šolsko leto 2025/26 se bodo v skladu z načrtovanimi sredstvi v izbor za sofinanciranje s sklepom uvrstili izbrani programi, ki:

* bodo uvrščeni v eno od prednostnih tem, objavljenih v 3. točki tega javnega razpisa,
* bodo v skladu s kriteriji dosegli **najmanj 22 točk** in
* so z evalvacijo programov v koledarskih letih 2022 ali 2023 ali 2024 dosegli povprečno oceno, ki na 9 stopenjski lestvici na nobeni izmed kategorij evalvacije ni nižja od 5. Pri tem bodo upoštevane ocene izvajalcev, ki so v posameznem koledarskem letu pridobili evalvacije najmanj 5 udeležencev.

Ocene evalvacij so razvidne v aplikaciji Katis v matičnih podatkih izvajalca.

Ministrstvo bo za sofinanciranje s sklepom določilo eno izvedbo programa, ki je predvidena za najmanj 30 udeležencev. Ministrstvo bo sofinanciralo programe, ki so predvideni za manj udeležencev, če bo prijavitelj tako prijavo ustrezno utemeljil. Utemeljenost obrazložitve bo preverjala razpisna komisija. V primeru, da obrazložitev ne bo ustrezno utemeljena, bo program objavljen za 30 udeležencev.

Programi bodo sofinancirani v višini najmanj 50 odstotkov cene programa, ki je določena z metodologijo za izračun cene programa (v nadaljevanju: cena programa).

V primeru, da bodo prijavljeni programi delno sofinancirani iz drugih virov, bo ministrstvo programe sofinanciralo, v kolikor sofinancirana cena programa vključno z zneskom sofinanciranja iz drugih virov ni višja od cene programa.

V primeru, da bo na javni razpis prijavljenih in izbranih manj programov za sofinanciranje v skladu z določili razpisa, kot je načrtovanih finančnih sredstev, bo ministrstvo glede na načrtovana finančna sredstva sofinanciralo programe po stopnji, ki presega 50 odstotkov cene programa, na način, da se vsakemu programu dodeli sorazmerno višja stopnja sofinanciranja. To ne velja za programe, ki so delno sofinancirani iz drugih virov, če bi skupna višina prejetih sredstev v primeru višje stopnje sofinanciranja presegla ceno programa.

Ne glede na zgoraj navedena merila ministrstvo ne bo sofinanciralo programov:

* ki so v celoti (cena programa 1 izpeljava) sofinancirani iz drugih virov in
* za katere prijavitelji izjavljajo, da za sofinanciranje programa niso zainteresirani.

1. **Izid javnega razpisa**

Prijavitelji bodo po redni ali e-pošti o izidu javnega razpisa obveščeni s sklepom najkasneje v 60 dneh od dneva odpiranja prijav, prispelih na ta javni razpis.

Prijave, ki ne bodo oddane pravočasno in na način kot je določeno v 6. točki razpisa, bodo s sklepom zavržene.

S sklepom bodo **zavrnjeni** programi prijaviteljev, ki:

* ne bodo izpolnjevali pogojev za prijavo iz 2. točke tega javnega razpisa ali, ki bodo vsebovali netočne, nejasne oziroma nepopolne podatke v bistvenih elementih prijave in jih prijavitelj tudi na poziv razpisne komisije ne bo ustrezno dopolnil,
* bodo z enako vsebino prijavljeni več kot enkrat (v tem primeru komisija obravnava le en program z enako vsebino),
* bodo v skladu s kriteriji dosegli **manj kot 17 točk**.

Minister s sklepom izbere programe profesionalnega usposabljanja, ki se objavijo v katalogu programov nadaljnjega izobraževanja in usposabljanja in izmed njih tiste, ki so sofinancirani.

Prijavitelj, ki meni, da izpolnjuje pogoje in merila iz tega javnega razpisa in je bila njegova prijava s sklepom zavržena ali zavrnjena, lahko s tožbo pri Upravnem sodišču RS sproži upravni spor v tridesetih (30) dneh od prejema sklepa. Tožba se lahko vloži neposredno pisno ali pa se pošlje po pošti navedenemu sodišču. Šteje se, da je bila tožba vložena pri sodišču tisti dan, ko je bila priporočeno oddana na pošto.

Ministrstvo si pridržuje pravico, da predmetni javni razpis do izdaje sklepov o izboru programov kadarkoli prekliče.

1. **Objava programov in sklepanje pogodb**

Na osnovi sklepa o izbiri bo ministrstvo vse izbrane programe objavilo v katalogu. Za izvajanje programov, ki se ne sofinancirajo, temveč se le objavijo v katalogu, bo ministrstvo z izvajalcem sklenilo pogodbo o izvajanju programov.

Za izvajanje sofinanciranih programov bo ministrstvo sklenilo eno ali več pogodb o izvajanju in sofinanciranju programov na osnovi izkazanih potreb po izobraževanju strokovnih delavcev v vzgoji in izobraževanju, do porabe načrtovanih finančnih sredstev. Prednost pri sofinanciranju bodo imeli tisti programi, za katere bodo izvajalci najprej pridobili ustrezno število prijav udeležencev, prijavljenih s soglasjem odgovorne osebe vzgojno-izobraževalnega zavoda, razvidnih iz aplikacije Katis, in bodo o tem obvestili ministrstvo.

Če se po izdanem sklepu o izboru programov profesionalnega usposabljanja v šolskem letu 2025/26 ugotovi dejstvo, na podlagi katerega bi v postopku razpisa prišlo do drugačnega sklepa, če bi bilo le-to znano, ministrstvo lahko odstopi od sklenitve pogodbe in umakne objavo programa.

1. **Razpisna dokumentacija**

Razpisna dokumentacija obsega:

1. besedilo javnega razpisa,
2. prednostne teme programov profesionalnega usposabljanja v šolskem letu 2025/26,
3. vzorec obrazca predstavitev programa profesionalnega usposabljanja za šolsko leto 2025/26,
4. metodologija za izračun cene programov nadaljnjega izobraževanja in usposabljanja ter določitev kotizacije za udeleženca iz vzgoje in izobraževanja,
5. kriteriji za izbor in sofinanciranje programov profesionalnega usposabljanja za šolsko leto 2025/26,
6. vzorec pogodbe o izvajanju programov profesionalnega usposabljanja v šolskem letu 2025/26,
7. vzorec pogodbe o izvajanju in sofinanciranju programov profesionalnega usposabljanja v šolskem letu 2025/26,
8. primer pravilno izpolnjene ovojnice za prijavo na javni razpis.

Razpisna dokumentacija je dosegljiva na spletnem naslovu ministrstva: [Javne objave Ministrstva za vzgojo in izobraževanje](https://www.gov.si/drzavni-organi/ministrstva/ministrstvo-za-vzgojo-in-izobrazevanje/javne-objave/).

1. **Dodatne informacije**

Dodatne informacije v zvezi s pripravo vloge in pojasnila k javnemu razpisu so prijaviteljem dosegljive na podlagi pisnega zaprosila, posredovanega na elektronski naslov [gp.mvi@gov.si](mailto:gp.mvi@gov.si) s sklicem na »1103-32/2025 – Vprašanje na JR PPU 2025/26«. Vprašanja na zgornji naslov morajo prispeti najkasneje pet (5) delovnih dni pred iztekom roka za oddajo vloge.

Ministrstvo bo odgovore na pravočasno postavljena vprašanja posredovalo za vse v pisni obliki na spletnem naslovu: [Javne objave Ministrstva za vzgojo in izobraževanje | GOV.SI](https://www.gov.si/drzavni-organi/ministrstva/ministrstvo-za-vzgojo-in-izobrazevanje/javne-objave/). Vprašanja in odgovori bodo objavljeni na spletni strani, zato pri postavljanju vprašanj predlagamo previdnost, da v njih ne bi bili razkriti morebitni osebni podatki, poslovne skrivnosti in drugi podatki, ki ne smejo biti javno objavljeni.

Za namen predstavitve vsebine javnega razpisa bo ministrstvo preko aplikacije **TEAMS,** **v sredo, 5. 3. 2025 ob 13. uri**, organiziralo Urice za izvajalce. Pridružite se nam lahko na povezavi: [Urice za izvajalce - Javni razpis PPU 2025/26](https://teams.microsoft.com/l/meetup-join/19%3ameeting_OTBkNjU2YjgtYjQ0Yy00NWZmLTg0NzMtYmE5OGM0NWE2YTAy%40thread.v2/0?context=%7b%22Tid%22%3a%2249fad77b-acc0-4d52-a56e-97109d9cdc3b%22%2c%22Oid%22%3a%22a4edef9f-298a-41d6-9061-40a65ac1d7b1%22%7d) .

Dr. Vinko LOGAJ

MINISTER

1. *Informacije o oddani dokumentaciji in izpolnjevanju pogodbenih obveznosti prijavitelj lahko dobi na objavljenem kontaktnem e-naslovu in telefonskih številkah.* [↑](#footnote-ref-1)